
# Ренат Харис: «Картаерга вакыт»

(ШИГЫРЬ)

Картаерга миңа вакыт инде...

Акыл барда...

Калганчы таякка...

Инде ничә тапкыр бер атнада

сул балакны кидем уң аякка...

Инде ничәнче мәртәбә эзлим

маңгаема күтәргән күзлекне,

биш меңлекне таксистка сузганмын

бирәмен дип уйлап берйөзлекне.

Кайчакларда мин онытып куям

кесә телефонымның номерын...

Картаерга вакыт, ә нәрсәдер

картаерга һич тә ирек бирми.

Уйларым да инде һич гөнаһсыз,

сабыйларныкы күк саф һәм садә.

Яшь кыз күрсәм, ләкин баш шул якка

каерыла, муен авыртса да...


Следите за самым важным и интересным в Telegram-каналеТатмедиа

## Нет комментариев
Ренат Харис: «Картаерга вакыт»